എ പ്ലസില് സെഞ്ചുറിയടിച്ച് ഉദയംപേരൂര് എസ്എന്ഡിപി സ്കൂള് ഉദയംപേരൂര് എസ്എസ്എല്സി പരീക്ഷയിലെ എ പ്ലസ് വിജയത്തിലെ ഇരട്ടസെഞ്ചുറി നേട്ടത്തിനുപിന്നാലെ പ്ലസ്ടു പരീക്ഷയില് എ പ്ലസില് സെഞ്ചുറിത്തിളക്കവുമായി ഉദയംപേരൂര് എസ്എന്ഡിപി ഹയര് സെക്കന്ഡറി സ്കൂള്. വര്ഷങ്ങളായി ജില്ലയില് ഏറ്റവും കൂടുതല് കുട്ടികള് പ്ലസ്ടു പരീക്ഷ എഴുതുന്ന സ്കൂളിന് ഇത്തവണയും മികച്ച വിജയം നേടാനായി. പരീക്ഷ എഴുതിയ 451 വിദ്യാര്ഥികളില് 150 പേര് എല്ലാ വിഷയത്തിനും എ പ്ലസ് കരസ്ഥമാക്കി. 99.56 ശതമാനം വിജയം. ബയോമാത്സ്, കംപ്യൂട്ടര് സയന്സ്, കൊമേഴ്സ് വിഭാഗങ്ങളില് 100 ശതമാനം വിജയം കൊയ്തു. പരീക്ഷയെഴുതിയ എല്ലാവര്ക്കും ഏതെങ്കിലും ഒരു വിഷയത്തിലെങ്കിലും എ പ്ലസ് നേടാന് കഴിഞ്ഞിട്ടുണ്ട്. കോവിഡ് പശ്ചാത്തലത്തില് വിക്ടേഴ്സ് ക്ലാസിനുസമാന്തരമായി അധ്യാപകര് ഓണ്ലൈന് പഠനപ്രവര്ത്തനത്തില് ജൂണ്മുതല് പരീക്ഷ തീരുന്നതുവരെ വളരെ സജീവമായി കുട്ടികള്ക്കൊപ്പം ഉണ്ടായിരുന്നു. കുട്ടികള്ക്ക് ആവശ്യമായ മൊബൈല്ഫോണ്, ടാബ്, ടിവി എന്നിവയെല്ലാം കഴിഞ്ഞ അധ്യയനവര്ഷത്തിന്റെ തുടക്കത്തില്ത്തന്നെ ജീവനക്കാര്, പിടിഎ, മാനേജ്മെന്റ്, സാമൂഹ്യ രാഷ്ട്രീയ രംഗത്തെ പ്രമുഖര്, ഡിപ്പാര്ട്ട്മെന്റ് എന്നിവരുടെ സഹായത്തോടെ ഉറപ്പുവരുത്തി. പഠനത്തില് പിന്നോക്കം നില്ക്കുന്ന കുട്ടികള്ക്കായി അധ്യാപകര് വ്യക്തിഗത ഇടപെടലുകളും നടത്തി. സംസ്ഥാനത്തെ മികച്ച പൊതുവിദ്യാലയത്തിനുള്ള അവാര്ഡ്, സംസ്ഥാനത്തെ മികച്ച രണ്ടാമത്തെ പിടിഎ ക്കുള്ള അവാര്ഡ്, മാധ്യമസ്ഥാപനങ്ങള് ഏര്പ്പെടുത്തിയ വിവിധ അവാര്ഡുകള് തുടങ്ങിയവ കരസ്ഥമാക്കിയിട്ടുള്ള സ്കൂളിന്റെ പ്രവര്ത്തനങ്ങള്ക്ക് പ്രിന്സിപ്പല് ഇ ജി ബാബു, എച്ച്എംഎന്സി ബീന, പിടിഎ പ്രസിഡന്റ് ആര് ശ്രീജിത്, ശാഖാ പ്രസിഡന്റ് എല് സന്തോഷ് എന്നിവര് നേതൃത്വം നല്കുന്നു.